b'\n_START_ARTICLE_\nKrakmolas\n_START_PARAGRAPH_\nKrakmolas\xc2\xa0\xe2\x80\x93 kompleksinis angliavandenis, polisacharidas, sudarytas ma\xc5\xbeiausiai i\xc5\xa1 10 sacharid\xc5\xb3 molekuli\xc5\xb3. Fizin\xc4\x97 forma\xc2\xa0\xe2\x80\x93 netirp\xc5\xabs \xc5\xa1altame vandenyje, balti, gr\xc5\xabd\xc4\x97ti milteliai. Kar\xc5\xa1tame vandenyje krakmolas sudaro koloidin\xc4\xaf tirpal\xc4\x85\xc2\xa0\xe2\x80\x93 krakmolo kleister\xc4\xaf._NEWLINE_Modifikuotas krakmolas \xe2\x80\x93 krakmolas, kurio molekul\xc4\x97je yra pakeistos kelios jungtys, d\xc4\x97l ko krakmolas grei\xc4\x8diau tir\xc5\xa1t\xc4\x97ja. Modifikuojant krakmol\xc4\x85 pakei\xc4\x8diamos technologin\xc4\x97s savyb\xc4\x97s i\xc5\xa1saugant jo, kaip maisto produkto, savybes. Modifikuotas gali b\xc5\xabti kukur\xc5\xabz\xc5\xb3, bulvi\xc5\xb3, ry\xc5\xbei\xc5\xb3 krakmolas. Modifikuotas krakmolas yra pripa\xc5\xbeintas kaip fiziologinis maisto priedas, kuris maist\xc4\x85 tir\xc5\xa1tina, stabilizuoja, i\xc5\xa1laiko jo konsistencij\xc4\x85._NEWLINE_Krakmolas augaluose gaminamas fotosintez\xc4\x97s proceso metu ir yra kaupiamas j\xc5\xb3 audiniuose. Kai kurios augal\xc5\xb3 dalys krakmolo sukaupia labai daug, tod\xc4\x97l naudojamos kaip krakmolo \xc5\xa1altiniai (pvz., bulvi\xc5\xb3 stiebagumbiai, kvie\xc4\x8di\xc5\xb3 ar kukur\xc5\xabz\xc5\xb3 gr\xc5\xabdai).\n_START_SECTION_\nI\xc5\xa1gavimas\n_START_PARAGRAPH_\nKrakmolas pla\xc4\x8diausiai gaminamas i\xc5\xa1 bulvi\xc5\xb3, kvie\xc4\x8di\xc5\xb3, kukur\xc5\xabz\xc5\xb3 ir ry\xc5\xbei\xc5\xb3. Lietuvoje maistui da\xc5\xbeniausiai naudojamas bulvi\xc5\xb3 krakmolas._NEWLINE_Pramoniniu b\xc5\xabdu gaminant krakmol\xc4\x85 i\xc5\xa1 bulvi\xc5\xb3, jos perplaunamos vandeniu, susmulkinamos ir perpumpuojamos \xc4\xaf talpyklas, kuriose mas\xc4\x97 paliekama nusistov\xc4\x97ti. Gautas krakmolas dar kart\xc4\x85 perplaunamas vandeniu, paliekamas nusistov\xc4\x97ti ir d\xc5\xbeiovinamas \xc5\xa1ilto oro srove.\n_START_SECTION_\nKrakmolas maisto pramon\xc4\x97je\n_START_PARAGRAPH_\nDid\xc5\xbeiausi\xc4\x85 reik\xc5\xa1m\xc4\x99 maisto pramon\xc4\x97je krakmolas turi kaip maisto produktas, pagrindinis angliavandeni\xc5\xb3 \xc5\xa1altinis \xc5\xbemoni\xc5\xb3 mitybos racione: duonoje, bulv\xc4\x97se, \xc4\xafvairiose kruopose ir gr\xc5\xabduose. Sveikai maitinantis angliavandeniai tur\xc4\x97t\xc5\xb3 sudaryti apie 55\xc2\xa0% vis\xc5\xb3 maistini\xc5\xb3 med\xc5\xbeiag\xc5\xb3. Krakmolas \xe2\x80\x93 vienas geriausi\xc5\xb3 l\xc4\x97to atpalaidavimo energijos \xc5\xa1altini\xc5\xb3. Tiek sportuojant, tiek siekiant sulies\xc4\x97ti ar i\xc5\xa1laikyti k\xc5\xabno formas, rekomenduojama krakmolui suteikti svarbi\xc4\x85 viet\xc4\x85 mityboje._NEWLINE_Kokybi\xc5\xa1kas grynas krakmolas yra baltos spalvos, be pa\xc5\xa1alini\xc5\xb3 priemai\xc5\xa1\xc5\xb3, \xc5\xbevilgantis, kramtant neturi grik\xc5\xa1\xc4\x97ti. Krakmolas turi savyb\xc4\x99 sugerti kvapus bei dr\xc4\x97gm\xc4\x99, tod\xc4\x97l j\xc4\xaf rekomenduojama laikyti sandariame inde, toliau nuo stipraus kvapo \xc5\xa1altini\xc5\xb3. Prie\xc5\xa1 naudojant, krakmolas paprastai sijojamas siekiant i\xc5\xa1vengti gumul\xc4\x97li\xc5\xb3 susidarymo bei palengvinti sumai\xc5\xa1ym\xc4\x85._NEWLINE__NEWLINE_Grynas krakmolas naudojamas kaip maisto priedas gaminant konditerijos ir kulinarijos gaminius, taip pat \xc4\xafvairi\xc5\xb3 maisto produkt\xc5\xb3 sutir\xc5\xa1tinimui. Kad krakmolas b\xc5\xabt\xc5\xb3 lengviau \xc4\xafsisavinamas, jo turintys produktai paprastai termi\xc5\xa1kai apdorojami._NEWLINE_Produktus, kuriuose gausu krakmolo ar kitoki\xc5\xb3 angliavandeni\xc5\xb3, apdorojant auk\xc5\xa1tesn\xc4\x97je nei 120\xc2\xa0\xc2\xb0C temperat\xc5\xabroje susidaro dirginanti skrand\xc5\xbeio audinius bei kancerogenin\xc4\x97 med\xc5\xbeiaga \xe2\x80\x93 akrilamidas. Susidarantis kiekis proporcingas krakmolo koncentracijai ir apdorojimo temperat\xc5\xabrai, varijuoja tarp 150\xe2\x88\x924000 \xce\xbcg/kg. Saugia suvartoti paros norma laikoma iki 2,6 \xce\xbcg vienam k\xc5\xabno kilogramui, vir\xc5\xa1ijant pastebima reik\xc5\xa1mingai padid\xc4\x97jusi onkologini\xc5\xb3 susirgim\xc5\xb3 bei skrand\xc5\xbeio lig\xc5\xb3 rizika ar pa\xc5\xabm\xc4\x97jimas, o nuo 40 \xce\xbcg/kg veikia neurotoksi\xc5\xa1kai. \xc5\xa0is junginys aptinkamas keptuose bei aliejuje virtuose produktuose (pvz., bulvi\xc5\xb3 tra\xc5\xa1ku\xc4\x8diai, bulvyt\xc4\x97s fri, auk\xc5\xa1tesn\xc4\x97je temperat\xc5\xabroje kepta ar aliejuje virta duona), nesusidaro verdant vandenyje ar tro\xc5\xa1kinant, neaptinkamas \xc5\xa1vie\xc5\xbeiuose produktuose.\n_START_SECTION_\nPanaudojimas pramon\xc4\x97je ir buityje\n_START_PARAGRAPH_\nPramon\xc4\x97je naudojamas klij\xc5\xb3, popieriaus, tekstil\xc4\x97s gamyboje. Daug krakmolo sunaudojama audiniams \xc5\xa1lifuoti, popieriui ir kartonui klijuoti, kanceliariniams dekstrin\xc5\xb3 klijams gaminti._NEWLINE_Krakmolas taip pat naudojamas skalbiniams krakmolinti. Taip apdorotus audinius lyginant krakmolas i\xc5\xa1 dalies hidrolizuojasi ir virsta dekstrinais. \xc5\xa0ie ant audinio sudaro plon\xc4\x85 pl\xc4\x97vel\xc4\x99, kuri suteikia \xc5\xbevilges\xc4\xaf, apsaugo nuo susitepimo, sustandina audin\xc4\xaf.'